CELEX: 32013D0492
Language: sk
Date: 2013-10-07 00:00:00
Title: 2013/492/EÚ: Rozhodnutie Komisie zo 7. októbra 2013 , ktorým sa Nemecku povoľuje zachovať limitné hodnoty pre antimón, arzén, bárium, olovo a ortuť po nadobudnutí účinnosti limitných hodnôt chemických látok podľa článku 55 druhej vety smernice Európskeho parlamentu a Rady 2009/48/ES o bezpečnosti hračiek na základe uznesenia predsedu Všeobecného súdu z  15. mája 2013 (T-198/12 R) [oznámené pod číslom C(2013) 6387]  Text s významom pre EHP

9.10.2013   
            
            
               SK
            
            
               Úradný vestník Európskej únie
            
            
               L 267/7
            
         ROZHODNUTIE KOMISIE
   zo 7. októbra 2013,
   ktorým sa Nemecku povoľuje zachovať limitné hodnoty pre antimón, arzén, bárium, olovo a ortuť po nadobudnutí účinnosti limitných hodnôt chemických látok podľa článku 55 druhej vety smernice Európskeho parlamentu a Rady 2009/48/ES o bezpečnosti hračiek na základe uznesenia predsedu Všeobecného súdu z 15. mája 2013 (T-198/12 R)
   [oznámené pod číslom C(2013) 6387]
   (Iba nemecké znenie je autentické)
   (Text s významom pre EHP)
   (2013/492/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 266,
   so zreteľom na uznesenie predsedu Všeobecného súdu z 15. mája 2013 vo veci T-198/12 R,
   keďže:
   
               (1)
            
            
               V smernici Európskeho parlamentu a Rady 2009/48/ES (1) sa stanovujú pravidlá bezpečnosti hračiek a ich voľného pohybu v Únii. Podľa článku 54 tejto smernice musia členské štáty do 20. januára 2011 uviesť do účinnosti vnútroštátne právne predpisy na dosiahnutie súladu so smernicou 2009/48/ES a musia ich uplatňovať od 20. júla 2011. Podľa druhej vety článku 55 uvedenej smernice sa časť III prílohy II k smernici 2009/48/ES o chemických vlastnostiach uplatňuje od 20. júla 2013. Časť III uvedenej prílohy obsahuje medzné hodnoty migrácie pre 19 prvkov.
            
         
               (2)
            
            
               Nemecko 20. januára 2011 požiadalo v súlade s článkom 114 ods. 4 ZFEÚ o povolenie zachovať existujúce ustanovenia nemeckých právnych predpisov pre tieto prvky: olovo, arzén, ortuť, bárium a antimón, ako aj pre nitrozamíny a nitrozovateľné látky uvoľňované z materiálu hračiek aj po dni nadobudnutia účinnosti časti III prílohy II k smernici 2009/48/ES.
            
         
               (3)
            
            
               Rozhodnutím Komisie 2012/160/EÚ (2) Komisia vyhovela žiadosti nemeckej vlády a schválila zachovanie vnútroštátnych ustanovení pre nitrozamíny a nitrozovateľné látky. Pokiaľ ide o limitné hodnoty pre arzén, antimón a ortuť – ktoré zodpovedajú limitným hodnotám stanoveným smernicou Rady 88/378/EHS (3) – Komisia neschválila zachovanie nemeckých vnútroštátnych ustanovení. Pokiaľ ide o limitné hodnoty pre olovo a bárium – ktoré takisto zodpovedali hodnotám stanoveným v smernici 88/378/EHS – Komisia predbežne schválila zachovanie nemeckých vnútroštátnych ustanovení až do nadobudnutia účinnosti nových limitných hodnôt Únie pre olovo a bárium, alebo do 21. júla 2013, podľa toho, čo nastane skôr.
            
         
               (4)
            
            
               Nemecká vláda podala 14. mája 2012 na Všeobecný súd žalobu o neplatnosť rozhodnutia Komisie z 1. marca 2012. Nemecká vláda okrem toho 13. februára 2013 požiadala o dočasné opatrenie požadujúce predbežné schválenie vnútroštátnych ustanovení, ktorými sa zachovávajú limitné hodnoty pre antimón, arzén, bárium, olovo a ortuť, až kým Všeobecný súd nerozhodne v hlavnom konaní.
            
         
               (5)
            
            
               Uznesením z 15. mája 2013 vo veci T-198/12 R vydal predseda Všeobecného súdu predbežné nápravné opatrenie, o ktoré požiadala nemecká vláda. Predseda usúdil, že podľa odsekov 4 a 6 článku 114 ZFEÚ je iba Komisia oprávnená schvaľovať žiadosti na zachovanie limitných hodnôt, ktoré jej predložili členské štáty (4). Komisii bola preto uložená povinnosť povoliť, aby sa zachovali vnútroštátne ustanovenia oznámené Spolkovou republikou Nemecko týkajúce sa limitných hodnôt pre antimón, arzén, bárium, olovo a ortuť v hračkách až do súdneho rozhodnutia v hlavnom konaní.
            
         
               (6)
            
            
               Komisia podala 26. júla 2013 odvolanie proti uzneseniu predsedu Všeobecného súdu [C-426/13 P(R)]. V súlade s článkom 60 štatútu Súdneho dvora Európskej únie nemá odvolanie odkladný účinok.
            
         
               (7)
            
            
               Komisia týmto rešpektuje uznesenie z 15. mája 2013 vo veci T-198/12 R a v súlade s týmto uznesením povoľuje zachovanie opatrení oznámených Spolkovou republikou Nemecko týkajúcich sa limitných hodnôt pre antimón, arzén, bárium, olovo a ortuť. Komisia však naďalej podniká právne kroky proti opatreniam oznámeným Spolkovou republikou Nemecko pred Všeobecným súdom v hlavnom konaní (T-198/12 R) a pred Súdnym dvorom v odvolacom konaní k uzneseniu z 15. mája 2013 [C-426/13 P(R)],
            
         PRIJALA TOTO ROZHODNUTIE:
   Článok 1
   V súlade s uznesením súdu z 15. mája 2013 vo veci T-198/12 R Komisia povoľuje zachovanie vnútroštátnych ustanovení oznámených Spolkovou republikou Nemecko týkajúcich sa limitných hodnôt pre antimón, arzén, bárium, olovo a ortuť v hračkách aj po 20. júli 2013.
   Článok 2
   Toto rozhodnutie je dočasné.
   Je platné iba do vynesenia rozsudku Všeobecného súdu vo veci T-198/12 alebo do rozhodnutia Súdneho dvora o odvolaní Komisie proti uzneseniu predsedu Všeobecného súdu z 15. mája 2013 vo veci T-198/12 R [Vec C-426/13 P(R)] podľa toho, čo nastane skôr.
   Článok 3
   Toto rozhodnutie je určené Spolkovej republike Nemecko.
   
      V Bruseli 7. októbra 2013
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Smernica Európskeho parlamentu a Rady 2009/48/ES z 18. júna 2009 o bezpečnosti hračiek (Ú. v. EÚ L 170, 30.6.2009, s. 1).
   
      (2)  Rozhodnutie Komisie 2012/160/EÚ z 1. marca 2012 týkajúce sa vnútroštátnych ustanovení oznámených nemeckou spolkovou vládou, ktorými sa zachovávajú hraničné hodnoty pre olovo, bárium, arzén, antimón, ortuť a nitrozamíny a nitrozovateľné látky v hračkách po nadobudnutí účinnosti smernice Európskeho parlamentu a Rady 2009/48/ES o bezpečnosti hračiek (Ú. v. EÚ L 80, 20.3.2012, s. 19).
   
      (3)  Smernica Rady 88/378/EHS z 3. mája 1988 o aproximácii právnych predpisov členských štátov týkajúcich sa bezpečnosti hračiek (Ú. v. ES L 187, 16.7.1988, s. 1).
   
      (4)  Odsek 39 uznesenia.